  Майя Бывальцева Удмурт кылын вераськись яке вераськыны дышетскись нылпиослы «Чибори» мобильной ватсэт кылдытӥзы Удмуртиын. Иворъёсъя «Удмуртия» агентстволы со сярысь вераз кыккылолыкъя «Билингва» удмурт центрлэн кивалтӥсез, кылосубр тодосъя кандидат Татьяна Волкова. Та ватсэт пыр буёлъёсты, гурт пудо-животъёсты дышетыны луэ. «Татын 10 тематической суред — гурт пудо-животъёс. Нырысь ик, нылпи дышетэ нимъёсты — ӵӧж, ӵӧжпи, ӟазег, ӟазегпи, скал, кунян но мукет. <…> Зӥбиськомы — пото буёлъёс. Татын ог 24 пумо буёлъёс, пӧртэм палитра — лыз, чагыр, пеймыт лыз, бусӥр, югыт бусӥр, горд, льӧль, пеймыт льӧль, нап горд… Нылпи, шуом, 7 буёлэз гинэ медаз тод, тросгес буёлъёсты мед тодоз. Тани зӥбе ӵуж вылэ, буяны быгатэ шундыез, собере быръе мукет буёлэз…», — ватсэтлэн ужаменыз тодматӥз Татьяна Волкова. Татьяна Волкова «Чибори» ватсэтэн тодматэ                                                               Фото: vk.com (Удмурт нылкышно кенеш) © «Чибори» ватсэтын котькуд пудо-животлэн, тылобурдолэн но шундылэн пӧртэм мылкыдыз — шумпотон, куатаськон, вожпотон, ӧчкарон... Соя но нылпиен вераськонэз радъяны луэ. Татьяна Волковалэн верамезъя, суредэз кинлы ке келяны, телефонэ яке планшетэ утьыса кельтыны луэ. Нимысьтыз валэктонъёс чакламын анай-атайёслы. «Мон татчы гожтӥ вал анай-атайёслы дэмланъёс, кызьы умойгес луоз тани та ватсэтэз уже кутыса нылпилэсь кылзэ волятыны. Нылпи быгатэ ас кожаз та ватсэтын ужаны, но туж умой, куке анай-атайёс пырисько кылэз волятон уже но нылпиен ӵош быдэсъяло кыӵе ке но ужъёсты. Кызьы луоз кылэз волятыны? Кылсярысь, анай-атай ас кожазы буяло, нылпи ас кожаз буя, собере соос ӵошато. Тыршыны валэктыны кулэ, малы, кылсярысь, тон таӵе буёлэз бырйид, нош мон таӵезэ, кинлэн чебергес ойдо эскером, кин ӝоггес буяз вераськон радъяны», — вераз «Билингва» удмурт центрлэн кивалтӥсез. Солэн кылъёсызъя, ватсэт али эскерон выллем луэ.  «Ми али адӟиськомы, кӧня ке вань шекъёсыз. Оло, куараен оформление лэсьтыны луысал эшшо. Но ми азьланяз тае ик узырмытыны быгатомы на. Ми со бордын ужаломы. Азьланяз, оло, эшшо но кылдытыны быгатомы нылпиослы кыӵе ке но ватсэтъёсты», — вераз Татьяна Волкова. Ватсэт бордын ужазы: суредась Екатерина Мензарипова, дизайнер Вера Штыкова, программист Григорий Григорьев, тодосъя но методикая консультант Татьяна Волкова. «Чибори» ватсэт лэсьтэмын Кыккылолыкъя «Билингва» удмурт центрлэн но Ивортодэтъя но дышетонъя «Этноресрус» центрлэн кичӧлтэмзыя Удмуртиысь Йӧскалык политикая министерство юрттэмен. Уж быдэстэмын «Россиын улӥсь калыкъёслэсь кусыпъёссэс юнматон, но лулчеберетсэс азинтон» нимысьтыз кун федерал программа улсын. «Чибори» ватсэтэз дунтэк кыскыны луэ татысь. Малпанъёсты келяны луэ «Билингва» центрлэн электрон почтаяз: udmbilingva@yandex.ru. Тегъёс: Мерлык Дышетон Ижкар нылпиос Удмуртия удмуртъёс удмурткыл йӧскалыкполитикаяминистерство  